CELEX: 
Language: el
Date: 2017-08-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με την τροποποίηση του κατ’ εξουσιοδότηση κανονισμού (ΕΕ) αριθ. 611/2014 για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στο πλαίσιο τριετών προγραμμάτων εργασίας για τη στήριξη του τομέα του ελαιολάδου και των επιτραπέζιων ελιών, όπως προβλέπεται στο άρθρο 29 του κανονισμού (ΕΕ) αριθ. 1308/2013
                  1
               , η Ένωση χρηματοδοτεί δραστηριότητες γαλλικών, ελληνικών και ιταλικών οργανώσεων παραγωγών, ενώσεων οργανώσεων παραγωγών και διεπαγγελματικών οργανώσεων για ποσό συνολικού ύψους 47 665 000 EUR.
            
            
               Με βάση την πείρα από την εφαρμογή των τρεχόντων τριετών προγραμμάτων εργασίας τα οποία θα λήξουν στα τέλη Μαρτίου του 2018, προτείνεται να ενσωματωθούν τεχνικές βελτιώσεις στον κατ’ εξουσιοδότηση κανονισμό (ΕΕ) αριθ. 611/2014 της Επιτροπής
                  2
               . Οι βελτιώσεις προσδιορίστηκαν κατά τη διάρκεια συζητήσεων με τα ενδιαφερόμενα κράτη μέλη.
            
            
               Οι αναθεωρημένοι κανονισμοί θα πρέπει να εκδοθούν κατά το πρώτο εξάμηνο του 2017 και να τεθούν σε ισχύ τον Σεπτέμβριο του 2017, καθώς ορισμένες τροποποιήσεις αφορούν τα κριτήρια επιλεξιμότητας τα οποία πρέπει να γνωρίζουν οι αιτούντες για τη νέα περίοδο προγραμματισμού κατά την προετοιμασία της αίτησής τους, την οποία πρέπει να υποβάλουν πριν από την ημερομηνία που καθορίζουν τα κράτη μέλη και το αργότερο έως τις 15 Φεβρουαρίου 2018.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Πριν από τη σύνταξη της παρούσας κατ’ εξουσιοδότηση πράξης ζητήθηκε η γνώμη της Νομικής Υπηρεσίας σχετικά με τις βελτιώσεις που έχουν προσδιοριστεί. Ο μηχανισμός ανάδρασης τέθηκε σε λειτουργία στις 16 Ιουνίου 2017 μετά την περάτωση της διυπηρεσιακής διαβούλευσης. 
            
            
               Κατά τη συνεδρίαση της ομάδας εμπειρογνωμόνων στον τομέα του ελαιολάδου της 30ής Μαΐου 2017, τα κράτη μέλη ενημερώθηκαν σχετικά με τις δυνατότητες πρότασης κατ’ εξουσιοδότηση πράξης για την τροποποίηση των διατάξεων του κατ’ εξουσιοδότηση κανονισμού (ΕΕ) αριθ. 611/2014 της Επιτροπής. Λαμβανομένου υπόψη ότι οι εν λόγω τροποποιήσεις είναι τεχνικού χαρακτήρα και δεν έχουν σημαντική επίπτωση, δεν εκπονήθηκε εκτίμηση επιπτώσεων. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη βασίζεται στο άρθρο 30 του κανονισμού (ΕΕ) αριθ. 1308/2013 και θα εφαρμόζεται στα προγράμματα εργασίας τα οποία θα ξεκινήσουν από την 1η Απριλίου 2018.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 9.8.2017
            
            
               σχετικά με την τροποποίηση του κατ’ εξουσιοδότηση κανονισμού (ΕΕ) αριθ. 611/2014 για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών 
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  3
               , και ιδίως το άρθρο 30,
            
            
               Εκτιμώντας τα ακόλουθα:
            
            
               (1)Με βάση την πείρα που αποκτήθηκε κατά την εφαρμογή των τριετών προγραμμάτων εργασίας που ξεκίνησαν την 1η Απριλίου 2015, ορισμένες διατάξεις του κατ’ εξουσιοδότηση κανονισμού (ΕΕ) αριθ. 611/2014 της Επιτροπής
                  4
                θα πρέπει να απλοποιηθούν ή να αποσαφηνιστούν. Ταυτόχρονα, κρίνεται σκόπιμο να περιοριστεί περαιτέρω ο διοικητικός φόρτος για τις επιχειρήσεις και τις εθνικές διοικήσεις.
            
            
               (2)Δεδομένου ότι τα κράτη μέλη είναι στην πλέον κατάλληλη θέση να αξιολογούν τον πραγματικό κίνδυνο διπλής χρηματοδότησης των διαφόρων καθεστώτων ενισχύσεων τα οποία διαχειρίζονται, θα πρέπει να καθορίσουν σαφή κριτήρια διαχωρισμού τα οποία να επιτρέπουν τη διάκριση μεταξύ των εργασιών ή δράσεων που λαμβάνουν στήριξη στο πλαίσιο των τριετών προγραμμάτων εργασίας και εκείνων που χρηματοδοτούνται στο πλαίσιο άλλων μέσων της Ένωσης.
            
         
         
            
               (3)Η ελάχιστη κατανομή της ενωσιακής χρηματοδότησης σε συγκεκριμένους τομείς δραστηριοτήτων θα πρέπει να καθορίζεται από τα ενδιαφερόμενα κράτη μέλη, διότι βρίσκονται στην πλέον κατάλληλη θέση να προσδιορίζουν τους ευαίσθητους τομείς προτεραιότητας στην επικράτειά τους. Με σκοπό την εξασφάλιση ισόρροπης υλοποίησης των προτεραιοτήτων στην επικράτεια του ενδιαφερόμενου κράτους μέλους, η ελάχιστη κατανομή θα πρέπει να εφαρμόζεται σε όλα τα προγράμματα εργασίας.
            
            
               (4)Η αξιολόγηση των προγραμμάτων εργασίας που πραγματοποίησαν προηγουμένως οι δικαιούχοι οργανώσεις στο πλαίσιο του κατ’ εξουσιοδότηση κανονισμού (ΕΕ) αριθ. 611/2014 θα πρέπει να συμπεριληφθεί στον κατάλογο των κριτηρίων για την επιλογή νέων προγραμμάτων εργασίας.
            
            
               (5)Για λόγους απλοποίησης, κρίνεται σκόπιμο να επιτραπεί η χρήση κατ’ αποκοπή ποσού για τον υπολογισμό των γενικών εξόδων.
            
            
               (6)Με σκοπό την καλύτερη αντιστοίχιση των αιτήσεων προκαταβολής με τη ρευστότητα του δικαιούχου κατά την εφαρμογή του τριετούς προγράμματος εργασίας, δεν θα πρέπει να απαιτείται πλέον να περιλαμβάνεται αίτηση προκαταβολής στην αρχική αίτηση έγκρισης. 
            
            
               (7)Επομένως, ο κατ’ εξουσιοδότηση κανονισμός (ΕΕ) αριθ. 611/2014 θα πρέπει να τροποποιηθεί αναλόγως.
            
            
               (8)Τα προγράμματα εργασίας που έχουν εγκριθεί πριν από την 1η Απριλίου 2018 θα πρέπει να εξακολουθήσουν να διέπονται από τις διατάξεις του κατ’ εξουσιοδότηση κανονισμού (ΕΕ) αριθ. 611/2014 που ίσχυαν κατά τη στιγμή της έγκρισής τους μέχρι τη λήξη των εν λόγω προγραμμάτων,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) αριθ. 611/2014 τροποποιείται ως εξής:
            
            
               (1)Προστίθεται το ακόλουθο άρθρο 2α:
            
            
               «Άρθρο 2α 
            
            
               Απαγόρευση της διπλής χρηματοδότησης 
            
            
               Τα κράτη μέλη καθορίζουν σαφή κριτήρια διαχωρισμού, ώστε να διασφαλίζουν ότι δεν χορηγείται στήριξη δυνάμει του άρθρου 29 του κανονισμού (ΕΕ) αριθ. 1308/2013 για εργασίες ή δράσεις που λαμβάνουν στήριξη στο πλαίσιο άλλων μέσων της Ένωσης.».
            
            
               (2)Στο άρθρο 3 παράγραφος 4, η εισαγωγική φράση αντικαθίσταται από το ακόλουθο κείμενο:
            
            
               «Η ανάθεση σε εξωτερικούς συνεργάτες της υλοποίησης των μέτρων που λαμβάνει οργάνωση παραγωγών ή ένωση οργανώσεων παραγωγών σύμφωνα με το άρθρο 155 του κανονισμού (ΕΕ) αριθ. 1308/2013 μπορεί να επιτραπεί για τα μέτρα που προβλέπονται στην παράγραφο 1, υπό τον όρο:».
            
            
               (3)Στο άρθρο 4 παράγραφος 1, το στοιχείο α) απαλείφεται.
            
            
               (4)Το άρθρο 5 αντικαθίσταται από το ακόλουθο κείμενο:
            
            
               «Άρθρο 5
            
            
               Κατανομή της ενωσιακής χρηματοδότησης
            
            
               Τα κράτη μέλη καθορίζουν τη διαθέσιμη βάσει του άρθρου 29 του κανονισμού (ΕΕ) αριθ. 1308/2013 ελάχιστη κατανομή της ενωσιακής χρηματοδότησης που προορίζεται για συγκεκριμένους τομείς που αναφέρονται στο άρθρο 3 παράγραφος 1 του παρόντος κανονισμού. Η ελάχιστη κατανομή της χρηματοδότησης εφαρμόζεται σε όλα τα προγράμματα εργασίας που θα εγκριθούν βάσει του παρόντος κανονισμού στο οικείο κράτος μέλος.».
            
         
         
            
               (5)Στο άρθρο 6 παράγραφος 1, το στοιχείο ζ) αντικαθίσταται από το ακόλουθο κείμενο:
            
            
               «ζ)την αξιολόγηση των προγραμμάτων που ενδεχομένως υλοποίησαν προηγουμένως οι δικαιούχοι οργανώσεις στο πλαίσιο του κανονισμού (ΕΚ) αριθ. 1334/2002 της Επιτροπής(*), του κανονισμού (ΕΚ) αριθ. 2080/2005 της Επιτροπής(**), του κανονισμού (ΕΚ) αριθ. 867/2008 ή του παρόντος κανονισμού.
            
            
               --------------------------------
            
            
               (*)Κανονισμός (ΕΚ) αριθ. 1334/2002 της Επιτροπής, της 23ης Ιουλίου 2002, σχετικά με τις λεπτομέρειες εφαρμογής του κανονισμού (ΕΚ) αριθ. 1638/98 του Συμβουλίου όσον αφορά τα προγράμματα δραστηριοτήτων των οργανώσεων ελαιουργικών φορέων για τις περιόδους εμπορίας 2002/2003, 2003/2004 και 2004/2005 (ΕΕ L 195 της 24.7.2002, σ. 16).
            
            
               (**)Κανονισμός (ΕΚ) αριθ. 2080/2005 της Επιτροπής, της 19ης Δεκεμβρίου 2005, για τις λεπτομέρειες εφαρμογής του κανονισμού (ΕΚ) αριθ. 865/2004 του Συμβουλίου, όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους (ΕΕ L 333 της 20.12.2005, σ. 8).».
            
            
               (6)Το άρθρο 7 παράγραφος 3 τροποποιείται ως εξής:
            
            
               α)το στοιχείο η) απαλείφεται·
            
            
               β)προστίθεται το ακόλουθο δεύτερο εδάφιο:
            
            
               «Για του σκοπούς του πρώτου εδαφίου στοιχείο δ), τα κράτη μέλη μπορούν να αποφασίζουν κατά πόσον τα γενικά έξοδα είναι επιλέξιμα βάσει κατ’ αποκοπή ποσού ή των πραγματικών δαπανών βάσει δικαιολογητικών εγγράφων που υποβάλλουν οι δικαιούχοι.».
            
            
               Άρθρο 2
            
            
               Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται στα προγράμματα εργασίας τα οποία θα ξεκινήσουν από την 1η Απριλίου 2018 και στις διαδικασίες έγκρισής τους.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 9.8.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (2)
                  Κατ’ εξουσιοδότηση κανονισμός (ΕΕ) αριθ. 611/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών (ΕΕ L 168 της 7.6.2014, σ. 55).
               
               
                  
                     (3)
                  
                  
                     ΕΕ L 347 της 20.12.2013, σ. 671
                  
                  . 
               
               
                  
                     (4)
                  Κατ’ εξουσιοδότηση κανονισμός (ΕΕ) αριθ. 611/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών (
                  
                     ΕΕ L 168 της 7.6.2014, σ. 
                  
                  55).